ΓΡΑΠΤΗ ΕΡΩΤΗΣΗ P-1764/97 υποβολή: Johanna Maij-Weggen (PPE) προς την Επιτροπή (14 Μαΐου 1997)

Θέμα: Προστατευτικά μέτρα στην αγορά του ρυζιού

1. Δεν κρίνει η Επιτροπή αδικαιολόγητα τα εν λόγω προστατευτικά μέτρα, έχοντας κυρίως υπόψη τους στόχους της Απόφασης περί Υπερποντίων Χωρών και Εδαφών, καθώς και του άρθρου 3ρ της Συνθήκης ΕΚ σε ό,τι αφορά τις οικονομίες των Υ.Χ.Ε.;

2. Έχει μελετήσει εκ των προτέρων η Επιτροπή τις επιπτώσεις των προστατευτικών μέτρων στις οικονομίες των Υ.Χ.Ε; Με ποιόν τρόπο πραγματοποιήθηκε η εν λόγω αξιολόγηση και σε ποιά συμπεράσματα κατέληξε; Την έλαβε υπόψη της η Επιτροπή κατά τη λήψη περαιτέρω μέτρων;

3. Κατά την περίοδο εφαρμογής των ως άνω μέτρων (Ιανουάριος-Απρίλιος 1997), μπόρεσε η Επιτροπή να σχηματίσει σαφή γνώμη περί των συνεπειών τους για την κοινοτική αγορά ρυζιού; Με ποιόν τρόπο ενήργησε και ποιά συμπεράσματα συνήγαγε;

4. Σε τι ερίζονται οι ελπίδες της Επιτροπής ότι η λήψη νέων μέτρων θα βελτιώσει την κατάσταση στην κοινοτική αγορά ρυζιού; Πρόκειται τα νέα αυτά μέτρα να περιορίσουν και τις εισαγωγές από τις Υ.Χ.Ε. ποικιλιών ρυζιού που δεν παράγονται στις χώρες αυτές, όπως συμβαίνει με τα σημερινά μέτρα;

5. Πιστεύει όντως η Επιτροπή ότι μόνο η θέσπιση προστατευτικών μέτρων είναι δυνατόν να αμβλύνει την κρίση που διέρχεται η κοινοτική αγορά ρυζιού και σε τι στοιχεία βασίζει την άποψή της; Εάν όχι, ποιά νέα μέτρα προτίθεται να λάβει η Επιτροπή;

Απάντηση του κ. Fischler εξ ονόματος της Επιτροπής (12 Ιουνίου 97)

1. Η Επιτροπή θεωρεί ότι η παράταση της εφαρμογής μέτρων διασφάλισης για το ρύζι που προέρχεται από τις Υπερπόντιες Χώρες και Εδάφη(Υ.Χ.Ε.), η οποία προβλέπεται στον κανονισμό (ΕΚ) αριθ. 764/97 ((ΕΕ L 112 της 29.4.1997. )) είναι απολύτως σύμφωνη με τους στόχους της κοινοτικής δράσης. Ο στόχος της σύνδεσης των Υ.Χ.Ε. στην Κοινότητα (σημείο ρ) δεν θα μπορούσε να επιτευχθεί εις βάρος της υλοποίησης της κοινής γεωργικής πολιτικής, ο οποίος αναφέρεται στο ίδιο άρθρο 3 της Συνθήκης ΕΚ στο γράμμα ε). Επειδή η αγορά του ρυζιού διαταράσσεται σοβαρότατα από τις εισαγωγές ρυζιού προελεύσεως Υ.Χ.Ε., κρίνονται δικαιολογημένα τα μέτρα που λαμβάνονται από τον προαναφερθέντα κανονισμό.

2. Προτού αποφασίσει τη λήψη μέτρων διασφάλισης, η Επιτροπή αξιολόγησε προσεκτικά τις συνέπειες που θα είχαν τέτοια μέτρα στις οικονομίες των Υ.Χ.Ε.. Κατέληξε στο συμπέρασμα ότι με το άνοιγμα δύο δασμολογικών ποσοστώσεων εξασφαλίζεται η συνέχεια της παραγωγικής δραστηριότητας των Υ.Χ.Ε. σε όρια που συνάδουν με την ισορροπία της κοινοτικής αγοράς.

3. Στην πρώτη περίοδο εφαρμογής μέτρων διασφάλισης (1η Ιανουαρίου-30 Απριλίου 1997), η Επιτροπή διαπίστωσε μια κάποια βελτίωση των τιμών της αγοράς του ινδικού ρυζιού αφού οι παραγωγοί άρχισαν να πωλούν και πάλι το ρύζι τους στην κοινοτική αγορά. Ωστόσο, δεν έχουν εξαλειφθεί οι σοβαρές διαταραχές και ο κίνδυνος σημαντικής επιδείνωσης του κοινοτικού τομέα του ρυζιού.

4. Κατά την εκτίμηση της Επιτροπής, με τον περιορισμό των ποσοτήτων ρυζιού προελεύσεως Υ.Χ.Ε. που εισάγονται με μηδενικούς δασμούς, το ρύζι που παράγεται εντός της Κοινότητας θα πρέπει να διατίθεται πιο εύκολα στην κοινοτική αγορά.

5. Η εφαρμογή των μέτρων διασφάλισης είναι εξ ορισμού προσωρινή. Θα πρέπει να βρεθεί μια πιο μακροπρόθεσμη λύση στο πλαίσιο της ενδιάμεσης επανεξέτασης της απόφασης σύνδεσης των Υ.Χ.Ε.. Ένας συμβιβασμός της προεδρίας κατόπιν προτάσεως της Επιτροπής, ο οποίος είχε υποβληθεί στο Συμβούλιο από το Φεβρουάριο του 1996, συγκέντρωσε τη συμφωνία 14 αντιπροσωπειών, πράγμα που δεν επιτρέπει την ομόφωνη έγκρισή του.